हैदराबाद। भारत और विंडीज के बीच खेले गए दूसरे और आखिरी टेस्ट में भारत ने 10 विकेट से शानदार जीत दर्ज कर 2-0 से सीरीज भी अपने नाम कर ली। पहली और दूसरी पारी में भारतीय गेंदबाजों ने सधी हुई गेंदबाजी करते हुए अपना बेहतरीन खेल दिखाया और विंडीज के खिलाड़ियों को एक-एक कर चलता किया। भारत की ओर से उमेश यादव ने शानदार गेंदबाजी करते हुए कुल 10 विकेट लिए। इस तरह उन्होंने टेस्ट करियर में पहली बार किसी मैच में 10 विकेट लेने का भी कारनामा किया। उन्हें "मैन ऑफ द मैच" चुना गया। वहीं अपने डेब्यू टेस्ट में 134 रनों की शतकीय पारी और दूसरे टेस्ट में 70 रनों की अर्धशतकीय पारी खेलने वाले युवा बल्लेबाज पृथ्वी शॉ को "मैन ऑफ द सीरीज" चुना गया। बता दें कि ये टीम इंडिया की घरेलू धरती पर लगातार 10वीं जीत है।